Title: คำสั่งการประปานครหลวง ที่ 272/5444 เรื่อง กำหนดวิธีปฏิบัติเกี่ยวกับการยื่นคำขอส่วนลดค่าน้ำประปา แก่ทหารผ่านศึกและครอบครัว

คำสั่งการประปานครหลวง

คำสั่งการประปานครหลวง
ที่ ๒๗๒/๒๕๔๔
เรื่อง
กำหนดวิธีปฏิบัติเกี่ยวกับการยื่นคำขอส่วนลดค่าน้ำประปา
แก่ทหารผ่านศึกและครอบครัว[๑]

เพื่อให้การปฏิบัติเกี่ยวกับการยื่นคำขอส่วนลดค่าน้ำประปาแก่ทหารผ่านศึกและครอบครัวเป็นไปด้วยความเรียบร้อย
สอดคล้องกับระเบียบการประปานครหลวง ฉบับที่ ๑๒ ว่าด้วย
การให้ส่วนลดค่าน้ำประปาแก่ทหารผ่านศึกและครอบครัว (พ.ศ. ๒๕๔๔)
จึงให้หน่วยงานที่เกี่ยวข้องถือปฏิบัติดังนี้

๑.  การยื่นคำขอรับส่วนลดค่าน้ำประปา
ให้ผู้มีสิทธิกรอกคำขอตามแบบที่การประปานครหลวงกำหนด
ยื่นต่อสำนักงานประปาสาขาที่ทหารผ่านศึกและครอบครัวมีสถานที่ใช้น้ำอยู่ในพื้นที่รับผิดชอบพร้อมนำหลักฐานมาแสดงประกอบดังนี้
๑.๑
บัตรประจำตัวประชาชนหรือสมุดคู่มือประจำครอบครัวทหารผ่านศึก
ในกรณีที่บัตรประจำตัวหรือสมุดคู่มือประจำครอบครัวทหารผ่านศึกไม่ได้ระบุข้อความไว้ชัดแจ้งว่าเป็นทหารผ่านศึกหรือครอบครัวตามระเบียบการประปานครหลวง
ฉบับที่ ๑๒ ว่าด้วย การให้ส่วนลดค่าน้ำประปาแก่ทหารผ่านศึกและครอบครัว (พ.ศ. ๒๕๔๔)
ผู้ยื่นคำขอต้องมีหนังสือรับรองจากกรมสวัสดิการทหารที่สังกัด
หรือองค์การสงเคราะห์ทหารผ่านศึกว่าเป็นทหารผ่านศึกหรือครอบครัวประเภทใดประเภทหนึ่งตามระเบียบการประปานครหลวง
แนบประกอบมาด้วย
๑.๒
สำเนาทะเบียนบ้านซึ่งมีผู้มีสิทธิได้รับส่วนลดค่าน้ำประปา
ปรากฏอยู่ในสำเนาทะเบียนบ้านนั้น
๑.๓
ใบเสร็จรับเงินค่าน้ำประปาที่ชำระครั้งสุดท้ายหรือสัญญา
หรือหลักฐานการเป็นผู้ใช้น้ำของการประปานครหลวง

๒.  การตรวจสอบพิจารณาอนุมัติคำขอรับส่วนลดค่าน้ำประปา
ให้สำนักงานประปาสาขาที่ได้รับคำขอรับส่วนลดค่าน้ำประปา
ตรวจสอบหลักฐานและเมื่อเห็นผู้ยื่นคำขอมีสิทธิได้รับส่วนลดค่าน้ำประปาจริงและแสดงหลักฐานประกอบถูกต้องแล้ว
ให้ทำบันทึกเสนอต่อผู้จัดการสำนักงานประปาสาขา เพื่อพิจารณาอนุมัติต่อไป

๓. 
การดำเนินการหลังจากได้รับอนุมัติส่วนลดค่าน้ำประปา
เมื่อผู้ยื่นคำขอรับส่วนลดค่าน้ำประปาได้รับอนุมัติจากผู้จัดการสำนักงานประปาสาขาแล้ว
ให้สำนักงานประปาสาขาที่รับคำขอจัดทำบัญชีรายชื่อและทะเบียนผู้ใช้น้ำของผู้ได้รับส่วนลดค่าน้ำประปาไว้เป็นหลักฐานด้วยทุกครั้ง
แล้วให้แจ้งสำนักงานประปาสาขาอื่น ๆ ทราบด้วย

๔.  เมื่อสำนักงานประปาสาขาได้รับคำร้องแสดงตน
ซึ่งผู้มีสิทธิจะต้องยื่นคำร้องพร้อมหลักฐานในเดือนมกราคมของทุกปี
ให้ทำการตรวจสอบหลักฐานและแสดงความเห็นว่าผู้มีสิทธิสมควรได้รับสิทธิลดค่าน้ำประปาต่อไปหรือไม่
แล้วนำเสนอผู้จัดการสำนักงานประปาสาขาพิจารณาให้สิทธิหรืองดสิทธิต่อไป

ทั้งนี้
ตั้งแต่วันที่ ๑ ตุลาคม ๒๕๔๔ เป็นต้นไป

สั่ง ณ วันที่ ๒๑
กันยายน พ.ศ. ๒๕๔๔
ชวนพิศ  ธรรมศิริ
ผู้ว่าการการประปานครหลวง

อัมภิญา/พิมพ์
๑๔ มกราคม ๒๕๕๑

หทัยภัทร/ตรวจ
๒๘ มกราคม ๒๕๕๑

สุเมธ/ปรับปรุง
๑๗ กรกฎาคม ๒๕๕๘

[๑] ราชกิจจานุเบกษา
เล่ม ๑๑๘/ตอนพิเศษ ๑๓๑ ง/หน้า ๗๖/๒๘ ธันวาคม ๒๕๔๔